KIRJALLINEN KYSYMYS E-2373/99 esittäjä(t): Mihail Papayannakis (GUE/NGL) komissiolle. Matkailun yhtenäisen kehittämisen alue Messinian läänissä.



Virallinen lehti nro 225 E , 08/08/2000 s. 0117 - 0117



KIRJALLINEN KYSYMYS E-2373/99 esittäjä(t): Mihail Papayannakis (GUE/NGL) komissiolle (16. joulukuuta 1999) Aihe: Matkailun yhtenäisen kehittämisen alue Messinian läänissä Kreikan parlamentissa odotetaan keskusteltavan vuoden lopussa suurinta Kreikassa toteutettua matkailuinvestointia koskevasta suunnitelmasta, matkailun yhtenäisen kehittämisen alueen (POTA:n) perustamisesta Messinian lääniin, ja tämän hankkeen rakennustöiden arvioidaan käynnistyvän maaliskuussa vuonna 2000. POTA perustetaan ranta-alueille (yhteensä 715 hehtaaria), jotka sijaitsevat valikoiduissa paikoissa Messiniassa. Hankkeen rahoituksesta 35 % tulee olemaan omia pääomia, 35 % lainoja ja loput 30 % tulee yhteisön varoista. Viime aikoina olen vastaanottanut monia vastalauseita alueen asukkailta ja valituksia ympäristöjärjestöiltä ja muilta tahoilta, joissa korostetaan, että POTA:n perustaminen: - vähentää alkutuotantoa entisestään, sillä kun POTA:n alue kattaa 700 hehtaaria, maataloustuotteiden viljely vähenee huomattavasti ja paikallistalouden perusta vahingoittuu, - vie tehoa tähän mennessä tehdyiltä yrityksiltä kehittää maaseutu- ja ympäristömatkailun pohjalta pieniä matkailuyrityksiä, jotka ovat täysin sopusoinnussa koko alueen luonteen, historiallisten ja arkeologisten muistomerkkien sekä ympäristön ja ekosysteemin tasapainon säilyttämisen kanssa, - aiheuttaa muutoksia vesivaroissa, koska pelkästään golfkenttien kasteluun tarvitaan valtavat määrät vettä alueella, jolla jo nyt esiintyy pohjaveden riittävyyteen ja asianmukaiseen laatuun liittyviä ongelmia, - kahden perusteilla olevan hotellikompleksin välissä on Natura 2000 -verkostoon asiakirjalla 2550004/6/955 sisällytetty Gialovan Divari -suolavesijärven kosteikkoalue. Komissiolta kysytään: Voiko se vakuuttaa, että se tulee puuttumaan toimivaltaisten kreikkalaisten viranomaisten toimiin, kun se kerran yhteisrahoittaa hanketta, jotta alueen ja erityisesti suolavesijärven ja Sella-joen ekosysteemin asema suojeltuna kohteena ei muuttuisi ja jotta päädyttäisiin ratkaisuun, joka perustuu alueen oikeaan ja yhteiskunnalliselta ja taloudelliselta kannalta tasapainoiseen hoitoon ja kehittämiseen? Margot Wallströmin komission puolesta antama vastaus (20. tammikuuta 2000) Gialovan laguuni mainitaan luettelossa alueista, joita Kreikka esittää luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun direktiivin 92/43/ETY(1) mukaisiksi yhteisön tärkeinä pitämiksi alueiksi Natura 2000 -verkostoa varten. Alueella toteutetaan LIFE-Nature-hankkeen osana suojelutoimia, jotka koskevat laguunin vesiekosysteemiä. Tähän liittyen hankkeen tuensaaja (Kreikan lintutieteellinen yhdistys) on ottanut yhteyttä Kreikan viranomaisiin varmistaakseen, että kyseinen matkailuhanke, vaikka se toteutetaankin Natura 2000 -alueen ulkopuolella, ei vaaranna alueen suojelua ja sen luonnonarvojen säilyttämistä. Komissio kannattaa kestävän matkailun periaatetta varsinkin silloin, kun yhteisön rahoitusta käytetään alueilla, joilla on korkea suojeluarvo. Se ottaa myös yhteyttä Kreikan viranomaisiin saadakseen asiasta konkreettisia tietoja, joista se puolestaan tiedottaa myös arvoisalle parlamentin jäsenelle. (1) EYVL L 206, 22.7.1992.